Bjarne Laustsen (S), 2003-01-29:
Jeg takker for svaret, som ikke kan bruges til noget som
helst, for konflikten kører videre, fordi Finansministeriet, Personalestyrelsen, stiller det her krav om 50 pct., som ikke kan opfyldes.
Der er jo ingen - det må finansministeren også erkende - overenskomst på området.
Det er udelukkende et løndiktat.
Jeg gad vide, på hvor mange andre områder
Personalestyrelsen sender et rent diktat ud: I kan få så og så meget eller så og så lidt.
Hvis ikke der kommer andre boller på suppen, kan vi jo have en uendelig konflikt.
Det er klart, at hvis man ikke kan give oplysninger om 50 pct., kan man ikke gøre det. Jeg har erfaret, at Finansministeriet og Personalestyrelsen accepterer konflikten som en lovligt varslet konflikt uden at indbringe den for arbejdsretten.
Det er da helt tudetosset, hvis man kan bruge det udtryk, at man ikke kommer i gang med forhandlinger, så man kan få afsluttet konflikten, nu da vi ved, at mange menighedsråd også gerne vil honorere det lønkrav, der bliver stillet for det arbejde, der bliver udført.
»Hvordan vil ministeren sikre sig, at der bliver reelle forhandlinger mellem Personalestyrelsen og SiD med henblik på at få afsluttet kirkegårdskonflikten?«
Det er i hvert fald ikke oplyst for mig, at SiD ikke ønsker forhandling.
Vi har haft en deputation i Arbejdsmarkedsudvalget i dag, og da blev det klart tilkendegivet, at det, der er problemet i den her sag, er, at man ikke kan dokumentere 50 pct.s-kravet, som Finansministeriet, Personalestyrelsen, har stillet.
Derfor kan man ikke løse den konflikt ad den vej, og det kan jo ikke hjælpe, at man beder om noget, der er umuligt.
Så har man stillet urimelige krav.
Vi vil altså forfølge den her sag også i Folketingets Arbejdsmarkedsudvalg, og vi vil bede finansministeren komme med henblik på, at vi kan få den endeligt bragt til ophør.
Vi skal også gerne give det gode råd, at parterne sætter sig sammen.
Jeg tror, der er mange, der hører på denne debat, og jeg tror ikke, der er nogen, der vil have siddende på sig, at man ikke vil forhandle om det her.
Jeg tror, man er meget interesseret i at finde en afslutning på det.
Der er jo ikke tale om en overenskomst, der er tale om et cirkulære.
Det bekræfter finansministeren nu.
Derfor har der ikke været foretaget regulære forhandlinger, som der er i forbindelse med indgåelse af en overenskomst.
Det, det drejer sig om her, er, at Personalestyrelsen udsender et diktat - finansministeren kaldte det et cirkulære - om, hvor meget eller hvor lidt man skal have i løn.
Når man så har et område, hvor folk får 30.000 kr. mindre i løn om året end tilsvarende folk på bykirkegårdene, er det klart, at der opstår en uoverensstemmelse.
Men konflikten bliver altså ikke løst af, at finansministeren henviser til 1993 og 1999.
Jeg har i øvrigt også noteret, at denne regering siger, at der var en masse uløste ting, som den tidligere regering ikke fik løst.
Så har man jo muligheden for at gå i front i stedet for at dække sig bag skørterne.
Vi mangler altså at få at vide, hvad finansministeren helt kontant vil gøre for at få bragt den her konflikt til ophør.
Vi har et reelt problem her, og vi har nogle mennesker, der har en berettiget forventning om, at statsmagten og Personalestyrelsen indleder reelle forhandlinger med henblik på at få konflikten stoppet.